曼城全速衝冠!雙核爆發4比0炒白禮頓
2024年04月26日 08:00
東網電視
更多新聞短片
奇雲迪布尼插水式頭槌入波。(Getty Images)
曼城喺英超最後直路全速衝冠!佢哋喺周五(26日)凌晨作客4比0大炒白禮頓,依家只係落後踢多1場嘅阿仙奴1分,最後5輪贏晒就肯定成功衞冕。奇雲迪布尼同菲爾科頓「雙核」繼續爆發,今場又貢獻3個入波,帶領曼城喺各項賽事連續30場不敗,係英格蘭史上第4長不敗走勢。
曼聯雖然繼續有艾寧夏蘭特養傷,不過火力絲毫不減,17分鐘由奇雲迪布尼插水式頭槌頂入,26分鐘菲爾科頓主射罰球省中人入網,呢位英格蘭超新星34分鐘再入一球,曼城半場領先3比0。換邊後曼城主宰戰局,62分鐘由祖利安艾華利斯埋齋,最終大勝4比0全取3分。
曼城下半季開Turbo衝冠,「雙核」更加狀態巔峰,2024年奇雲迪布尼有12次助攻(各項賽事)、菲爾科頓有15個入波(各項賽事),兩項數字都係英超No.1。曼城自上年12月輸畀維拉後,所有賽事連續30場不敗,英格蘭史上只有70年代嘅森林(40場)同90年次嘅曼聯(2次)(34場、33場)試過。
曼城贏晒最後5輪就可以奪冠,但領隊哥迪奧拿就唔敢大意:「依家開始,每個犯錯就會令爭冠變得困難,幸運我哋對衝刺好有經驗。利物浦前1日發生嘅事(輸畀愛華頓),都有機會發生喺我哋或者阿仙奴身上,我哋2個星期前已經知道,要贏晒之後每場比賽,依家情況都係一樣。」